
                                                   RAPORT 
asupra propunerii legislative privind reforma unor profesii juridice
        În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi  a fost sesizată spre dezbatere, în fond, cu propunerea legislativă privind reforma unor profesii juridice, trimisă cu adresa nr.Pl.x.503 din 29 mai 2006, înregistrată cu nr. 31/726  din 30 mai 2006. 

        Senatul, în calitate de primă Cameră sesizată, a respins propunerea legislativă, în şedinţa din 22 mai  2006.
 Potrivit prevederilor art. 75 din Constituţia României, republicată şi ale art. 92 alin. (9), pct.2 din Regulamentul Camerei Deputaţilor, republicat, în cazul acestei propuneri legislative, Camera Deputaţilor este  Cameră decizională. 

Consiliul Legislativ  a avizat favorabil propunerea legislativă, cu observaţi şi  propuneri,conform avizului nr. 1312/ 27.09. 2005.
Consiliul Superior al Magistraturii, cu avizul nr. 538 din 17.10.2005, a avizat negativ propunerea legislativă.
Guvernul, prin punctul de vedere transmis cu adresa nr.3393 din 19 decembrie 2005,  nu susţine  adoptarea propunerii legislative.
        Propunerea legislativă supusă dezbaterii are ca obiect de reglementare  reforma unor profesii juridice, respectiv a celor de avocat şi de consilier juridic, constând în reorganizarea într-o asociaţie profesională unică, la nivel naţional, denumită Baroul Român, actualele asociaţii profesionale ale celor două categorii de profesii libere urmând să-şi înceteze activitatea la data intrării în vigoare a acestei reglementări. Totodată, membrii noilor structuri profesionale vor avea denumirea comună de avocaţi, ceea ce ar reprezenta, potrivit expunerii de motive, o armonizarea a legislaţiei României cu aceea a Uniunii Europene în ce priveşte libera circulaţie a prestărilor de servicii juridice.Drept urmare, pe plan legislativ, organizarea şi exercitarea profesiei de consilier juridic nu va mai fi reglementată distinct de profesia de avocat, profesia de consilier juridic dispărând, astfel,  din cadrul profesiilor juridice din România.
În conformitate cu prevederile art. 61 din Regulamentul Camerei Deputaţilor, membrii comisiei  au examinat propunerea legislativă mai sus menţionată  în  şedinţa din  19 septembrie 2007. La  lucrările Comisiei a luat parte, în calitate de invitat, din partea Ministerului Justiţiei, doamna secretar de stat Katalin Barbara Kibedi. 
Cu prilejul dezbaterilor, membrii Comisiei au constatat că prevederile din iniţiativa legislativă  sunt neconstituţionale, întrucât ele încalcă prevederile art.40 alin.(1) şi art.41 alin.(1)  din Constituţia României, republicată, în sensul că judecătorilor şi procurorilor nu li se respectă dreptul la libera asociere şi dreptul la alegerea profesiei şi a locului de muncă. Dispoziţiile propunerii legislative, de asemenea, exced şi prevederilor art.125 alin.(3) şi ale art.132 alin.(2) din Constituţia României, republicată, potrivit cărora funcţiile de judecător şi de procuror sunt incompatibile cu orice altă funcţie publică sau privată, cu excepţia funcţiilor didactice din învăţământul superior. 
   Din numărul total de 27 membri ai Comisiei juridice, de disciplină şi imunităţi au participat la şedinţă 14 deputaţi,.
În urma dezbaterii, membrii comisiei au hotărât, în unanimitate,  să propună plenului Camerei Deputaţilor respingerea propunerii legislative privind reforma unor profesii juridice. 
 În raport de obiectul şi conţinutul său, propunerea legislativă face parte din categoria legilor organice. 

